Elleve virksomheder på havnene i Aalborg, Frederikshavn, Skagen og Thyborøn fik onsdag besøg af SKAT. Det skete som et led i en aktion, hvor Politiet og Arbejdstilsynet samarbejdede for at komme social dumping til livs. Virksomhederne på de fire havne anvender i stor udstrækning udenlandsk arbejdskraft, og SKAT ville derfor undersøge, om disse medarbejdere har orden i papirerne. - Det er første gang, vi kontrollerer nordjyske værfter og fiskerivirksomheder i relation til social dumping. Aktionen skal give os et billede af, om social dumping er et problem i brancherne. Vi fik mange oplysninger med hjem, som er værd at kigge nærmere på, fortæller funktionsleder i SKAT, Olaf Lagoni. På onsdagens kontrol talte SKAT blandt andet med en gruppe østeuropæere, der udførte opgaver for en dansk virksomhed gennem deres egne enkeltmandsvirksomheder. - De arbejdede sammen med ansatte i den danske virksomhed, boede i en ejendom ejet af den danske virksomhed og kørte i den danske virksomheds bil. Så her tyder meget på, at der egentlig er tale om et ansættelsesforhold, hvor virksomheden skal indberette løn eller betale arbejdsudlejeskat, siger Olaf Lagoni.

Opsummering:
Onsdag satte SKAT fokus på social dumping, og her var det nordjyske fiskerivirksomheder og skibsværfter, der var under luppen.